CURTEA DE CONTURI EUROPEANĂ

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail:eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Numeroase alte informații despre Uniunea Europeană sunt disponibile pe internet pe serverul Europa (http://europa.eu).

Luxemburg: Oficiul pentru Publicații al Uniunii Europene, 2015

Print | ISBN 978-92-872-3113-0 | ISSN 1831-0966 | doi:10.2865/359410 | QJ-AB-15-015-RO-C
PDF | ISBN 978-92-872-3112-3 | ISSN 1977-5806 | doi:10.2865/114022 | QJ-AB-15-015-RO-N
EPUB | ISBN 978-92-872-3127-7 | ISSN 1977-5806 | doi:10.2865/484808 | QJ-AB-15-015-RO-E

© Uniunea Europeană, 2015

Reproducerea textului este autorizată cu condiția menționării sursei.

CUM VĂ PUTEȚI PROCURA PUBLICAȚIILE UNIUNII EUROPENE?

Publicații gratuite:

•un singur exemplar:
pe site-ul EU Bookshop (http://bookshop.europa.eu);

•mai multe exemplare/postere/hărți:
de la reprezentanțele Uniunii Europene (http://ec.europa.eu/represent_ro.htm),
de la delegațiile din țările care nu sunt membre ale UE (http://eeas.europa.eu/delegations/index_ro.htm)
sau contactând rețeaua Europe Direct (http://europa.eu/europedirect/index_ro.htm)
la numărul 00 800 6 7 8 9 10 11 (gratuit în toată UE) (*).

(*)Informațiile primite sunt gratuite, la fel ca și cea mai mare parte a apelurilor telefonice (unii operatori și unele cabine telefonice și hoteluri taxează totuși aceste apeluri).

Publicații contra cost:

•pe site-ul EU Bookshop (http://bookshop.europa.eu).

RO
2015

nr. 14

Raportul special

Facilitatea de investiții
pentru țările ACP:
aduce aceasta o valoare
adăugată?

[prezentat în temeiul articolului 287 alineatul (4) al doilea paragraf TFUE]

Echipa de audit

Rapoartele speciale ale Curții de Conturi Europene prezintă rezultatele unor audituri de conformitate sau ale unor audituri ale performanței care au ca obiect domenii specifice ale bugetului UE sau aspecte specifice legate de gestiune. Curtea selectează și concepe aceste sarcini de audit astfel încât impactul lor să fie maxim, luând în considerare riscurile existente la adresa performanței sau a conformității, nivelul de venituri sau de cheltuieli implicat, schimbările preconizate și interesul existent în mediul politic și în rândul publicului larg.

Acest audit al performanței a fost efectuat de Camera de audit III – condusă de domnul Karel Pinxten, membru al Curții de Conturi Europene – cameră specializată pe domeniile de cheltuieli aferente acțiunilor externe. Auditul a fost condus de domnul Klaus-Heiner Lehne, membru al Curții de Conturi Europene, beneficiind de sprijinul unei echipe formate din: Michael Weiss, șeful cabinetului domnului Lehne; Sabine Hiernaux-Fritsch, șef de unitate; Lars Markström, coordonatorul echipei de audit; Polina Cherneva și Athanasios Tsamis, auditori.

De la stânga la dreapta: S. Hiernaux-Fritsch, M. Weiss, K.-H. Lehne, A. Tsamis, L. Markström.

Cuprins

Glosar și acronime

Sinteză

Introducere

Instituirea Facilității de investiții

Valoarea adăugată creată de Facilitatea de investiții

Sfera și abordarea auditului

Observații

În ansamblu, există o coerență între operațiunile din cadrul Facilității de investiții și alte măsuri de cooperare pentru dezvoltare ale UE

Identificarea și selecția proiectelor

Modalități de finanțare

Facilitatea de investiții oferă acces la finanțare pe termen lung și împrumuturi în monedă locală și are un efect catalizator

Finanțarea pe termen lung

Finanțarea în monedă locală

Efectul catalizator

Concluzii și recomandări

Anexa I | — | Numărul anual și totalul cumulat al operațiunilor aprobate, al contractelor semnate și al plăților efectuate în cadrul Facilității de investiții pentru țările ACP
Anexa II | — | Defalcarea sumelor alocate în funcție de instrumentul financiar
Anexa III | — | Lista proiectelor examinate de către Curte

Răspunsurile Băncii Europene de Investiții

Glosar și acronime

ACP: Grupul statelor din Africa, zona Caraibilor și Pacific

BEI: Banca Europeană de Investiții

În conformitate cu articolul 309 din Tratatul privind funcționarea Uniunii Europene, Banca Europeană de Investiții are misiunea de a contribui la dezvoltarea pieței interne. În plus, în temeiul Acordului de la Cotonou, BEI administrează Facilitatea de investiții pentru ACP.

Delegație a UE: Uniunea Europeană este reprezentată în întreaga lume de 139 de delegații și birouri. Delegațiile UE aparțin de Comisia Europeană și servesc intereselor Uniunii în ansamblul ei.

FED: Fondurile europene de dezvoltare

Fondurile europene de dezvoltare (FED) constituie principalul instrument prin care Uniunea Europeană furnizează ajutor în cadrul cooperării pentru dezvoltare statelor din Africa, zona Caraibilor și Pacific, precum și țărilor și teritoriilor de peste mări. Acordul de parteneriat semnat la Cotonou la 23 iunie 2000 pentru o perioadă de 20 de ani („Acordul de la Cotonou”) reprezintă cadrul care definește în prezent relațiile Uniunii Europene cu aceste state și teritorii. Parteneriatul are drept obiectiv principal reducerea și, în cele din urmă, eradicarea sărăciei.

IMM: Întreprinderi mici și mijlocii

TTPM: Țări și teritorii de peste mări

Sinteză

I

Facilitatea de investiții pentru țările ACP a fost instituită în temeiul Acordului de la Cotonou și a început să funcționeze în anul 2003, pentru o perioadă de 20 de ani. Obiectivul Facilității este de a sprijini investițiile entităților private și ale entităților publice cu caracter comercial din toate sectoarele economice. Facilitatea oferă finanțare pe termen mediu și lung prin intermediul mai multor instrumente financiare, urmărind, astfel, generarea unor beneficii economice, sociale și de mediu durabile.

II

Facilitatea de investiții, al cărei capital provine din Al nouălea, Al zecelea și Al unsprezecelea fond european de dezvoltare, este un fond reînnoibil de risc care ar trebui să fie sustenabil din punct de vedere financiar. Facilitatea dispune de un capital de dotare total de 3 685 de milioane de euro. Aportul de capital al statelor membre este plătit direct Băncii Europene de Investiții (BEI), care gestionează Facilitatea.

III

În scopul auditului desfășurat, am utilizat operațiunile aferente contractelor semnate în perioada 2011-2014 drept bază pentru a evalua dacă Facilitatea de investiții a creat valoare adăugată în contextul cooperării pentru dezvoltare dintre Uniunea Europeană și țările din Africa, zona Caraibilor și Pacific (ACP). Am analizat dacă a existat o coerență între operațiunile realizate în cadrul Facilității de investiții și alte forme de ajutor pentru dezvoltare acordat de UE țărilor ACP și, de asemenea, am evaluat cât de mult succes a avut Facilitatea în demersul său de a asigura accesul la finanțare pe termen lung și la împrumuturi în monedă locală. În fine, am evaluat dacă operațiunile din cadrul Facilității au avut un efect catalizator.

IV

Am concluzionat că, într-adevăr, Facilitatea de investiții creează valoare adăugată în contextul cooperării pentru dezvoltare a UE cu țările ACP.

V

Per ansamblu, există o coerență între operațiunile din cadrul Facilității de investiții și cooperarea pentru dezvoltare a UE cu țările ACP. Au fost lansate proiecte în cadrul Pachetului de finanțare a impactului UE-ACP. Cu toate acestea, obligația contractuală de a informa beneficiarii finali cu privire la faptul că finanțarea este oferită de BEI sau de Facilitatea de investiții nu este respectată în toate cazurile, iar întreprinderile mici și mijlocii (IMM-uri) nu beneficiază întotdeauna de asistență tehnică.

VI

Facilitatea de investiții oferă împrumuturi pe termen lung și finanțare în monedă locală. De asemenea, Facilitatea de investiții produce, în mod vădit, un efect catalizator pozitiv.

VII

În încheierea prezentului raport, formulăm două recomandări menite să crească valoarea adăugată generată de Facilitatea de investiții.

Introducere

Instituirea Facilității de investiții

01

Creată în temeiul Acordului de la Cotonou¹ și al Deciziei privind asocierea țărilor și teritoriilor de peste mări la Comunitatea Europeană², Facilitatea de investiții a fost lansată în 2003, având o durată de existență preconizată de 20 de ani. Obiectivul Facilității este de a sprijini investițiile entităților private și ale entităților publice cu caracter comercial din toate sectoarele economice (servicii, energie, telecomunicații, transporturi etc.). Facilitatea oferă finanțare pe termen mediu și lung prin intermediul mai multor instrumente financiare, urmărind, astfel, generarea unor beneficii economice, sociale și de mediu durabile.

02

Banca Europeană de Investiții (BEI) completează din resurse proprii finanțarea Facilității de investiții. Figura 1 de mai jos prezintă o imagine de ansamblu asupra principalelor componente ale finanțării oferite de Facilitatea de investiții și de Banca Europeană de Investiții, din resurse proprii, și destinate statelor din Africa, zona Caraibilor și Pacific (ACP) și țărilor și teritoriilor de peste mări (TTPM).

Figura 1

Imagine de ansamblu asupra finanțării oferite de Facilitatea de investiții și de BEI, din resurse proprii, în țările ACP și în țările și teritoriile de peste mări (TTPM)

Sursa: Curtea de Conturi Europeană și date furnizate de Banca Europeană de Investiții.

03

Contribuțiile la Facilitatea de investiții sunt plătite de statele membre direct Băncii Europene de Investiții. Aceste fonduri sunt alocate în cadrul celui de Al nouălea, Al zecelea și Al unsprezecelea fond european de dezvoltare (FED). Facilitatea de investiții este gestionată de BEI, care acționează în numele și pe riscul Uniunii Europene³, și în afara cadrului bugetului general al UE, în mod similar fondurilor europene de dezvoltare. Facilitatea de investiții nu este inclusă în domeniul de aplicare al auditului efectuat de Curte în vederea elaborării Declarației de asigurare anuale și nu face obiectul descărcării de gestiune care se acordă de către Parlamentul European⁴.

04

Facilitatea de investiții este un fond reînnoibil (revolving), ceea ce înseamnă că veniturile și rambursările sunt utilizate pentru a finanța în continuare operațiunile sale, urmărindu-se astfel sustenabilitatea din punct de vedere financiar a Facilității. În cadrul celui de Al nouălea, Al zecelea și Al unsprezecelea fond european de dezvoltare, Facilitatea a fost dotată cu un buget total de 3 685,5 milioane de euro. Până la sfârșitul exercițiului 2014, fuseseră efectuate contribuții din partea statelor membre în cuantum total de 2 057 de milioane de euro. Anexa I cuprinde detalii suplimentare privind portofoliul Facilității de investiții în țările ACP.

05

În cadrul celui de Al unsprezecelea fond european de dezvoltare, fondul de dotare al Facilității de investiții a fost alimentat cu 500 de milioane de euro care ar urma să fie utilizați pentru finanțare specifică, prin intermediul Pachetului de finanțare a impactului (Impact Financing Envelope – IFE), destinat sprijinirii operațiunilor cu impact sporit asupra dezvoltării.

06

În conturile BEI, Facilitatea de investiții figurează ca element extrabilanțier. Portofoliul Facilității de investiții a crescut de la 2,8 miliarde de euro la sfârșitul exercițiului 2010, la 4,5 miliarde de euro la sfârșitul exercițiului 2014. În caseta 1 sunt prezentate veniturile din această perioadă.

07

Acordul de la Cotonou prevede că Facilitatea de investiții trebuie să acționeze în condițiile pieței și să evite crearea de denaturări ale piețelor locale sau îndepărtarea surselor private de finanțare. Facilitatea trebuie de asemenea să urmărească obținerea unui efect catalizator, încurajând mobilizarea resurselor locale pe termen lung și atrăgând investitori și creditori privați⁵.

Caseta 1

Portofoliul și veniturile Facilității de investiții în perioada 2011-2014 (în milioane de euro)

| 2011 | 2012 | 2013 | 2014
Contracte semnate (valoare cumulată) | 3 009,1 | 3 364,1 | 3 835,6 | 4 488,2
Venit total aferent exercițiului | 78,4 | 45,7 | 10,3 | 31,2

Sursa: Banca Europeană de Investiții.

08

În ceea ce privește clauzele și condițiile de finanțare, diferența esențială dintre finanțarea acordată de Facilitatea de investiții și împrumuturile din resursele proprii ale BEI o constituie nivelul riscului de credit. În timp ce resursele proprii ale BEI sunt destinate numai împrumuturilor garantate cu garanții solide și cu alte modalități de garantare, finanțarea pusă la dispoziție de Facilitatea de investiții poate accepta un nivel de risc mai ridicat. Împrumuturile din resursele proprii ale BEI vizează îndeosebi proiecte din sectorul public.

09

Facilitatea de investiții pune la dispoziție în principal linii de credit destinate intermediarilor financiari, capital de risc prin investiții de capital și finanțare destinată proiectelor de infrastructură (a se vedea anexa II).

Valoarea adăugată creată de Facilitatea de investiții

10

Banca Europeană de Investiții distinge trei modalități specifice prin care Facilitatea de investiții poate crea valoare adăugată⁶:

(a)prin oferirea unui acces la finanțare pe termen lung beneficiarilor din țările ACP;

(b)prin furnizarea de finanțare în monedă locală;

(c)prin consolidarea credibilității beneficiarilor și prin mobilizarea altor resurse financiare, cu scopul generării unui efect catalizator.

1Acordul de parteneriat ACP-CE (Acordul de la Cotonou) (JO L 317, 15.12.2000, p. 3).

2Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană (JO L 314, 30.11.2001, p. 1).

3Articolul 51 din Regulamentul (UE) nr. 2015/323 al Consiliului din 2 martie 2015 privind regulamentul financiar aplicabil celui de Al 11-lea Fond european de dezvoltare (Regulamentul financiar) (JO L 58, 3.3.2015, p. 17).

4Cu toate acestea, Parlamentul a formulat o serie de recomandări privind Facilitatea de investiții în Rezoluția sa din 29 aprilie 2015 privind descărcarea de gestiune 2013: Bugetul general al UE – Al optulea, Al nouălea și Al 10-lea FED, P8_TA-PROV(2015)0120, punctele 53-63.

5Pentru detalii, a se vedea articolul 3 alineatul (1) literele (a) și (b) din anexa II la Acordul de la Cotonou.

6Raportul anual pe 2014 privind activitatea BEI în Africa, zona Caraibilor și Pacific și în țările și teritoriile de peste mări, p. 17 (http://www.eib.org/infocentre/publications/all/investment-facility-annual-report-2014.htm?lang=en).

Sfera și abordarea auditului

11

Am evaluat dacă Facilitatea de investiții a creat valoare adăugată în contextul cooperării pentru dezvoltare a UE cu țările ACP. În acest sens, auditul pe care l-am desfășurat s-a axat pe următoarele două întrebări:

(a)Există o coerență între operațiunile din cadrul Facilității de investiții și alte măsuri de cooperare pentru dezvoltare implementate de UE în beneficiul țărilor ACP?

(b)Facilitatea de investiții oferă acces la finanțare pe termen lung și împrumuturi în monedă locală și are un efect catalizator?

12

Auditul a fost scurt și la obiect, primul audit desfășurat de Curte în acest domeniu specific, și a avut loc în perioada ianuarie-mai 2015. Auditul a vizat operațiunile din cadrul Facilității de investiții care fuseseră întreprinse în țările ACP și erau aferente contractelor semnate în perioada 2011-2014. Operațiunile finanțate din resursele proprii ale BEI nu au fost incluse în prezentul audit deoarece nu intră în sfera de competență a Curții. De asemenea, nici finanțarea acordată țărilor și teritoriilor de peste mări nu a făcut obiectul auditului, deoarece sumele acordate erau extrem de reduse. Auditul nu a cuprins și o evaluare a rezultatelor și a realizărilor, prin urmare nu permite formularea de concluzii cu privire la eficacitatea Facilității de investiții pentru ACP.

13

Activitățile noastre de audit au inclus o examinare analitică, interviuri desfășurate cu personalul BEI și al Comisiei și examinarea detaliată a unui eșantion de operațiuni. A fost efectuată o vizită de audit în Kenya și în Uganda. Eșantionul, care a acoperit o serie de sectoare și de instrumente de finanțare, a cuprins 20 de operațiuni care au beneficiat de finanțare din partea Facilității de investiții (a se vedea anexa III). Eșantionul a reprezentat 35 % din numărul total de contracte din cadrul Facilității de investiții, încheiate cu beneficiari din țările ACP în perioada 2011-2014.

Observații

În ansamblu, există o coerență între operațiunile din cadrul Facilității de investiții și alte măsuri de cooperare pentru dezvoltare ale UE

14

Am analizat dacă există o coerență între operațiunile din cadrul Facilității de investiții și alte măsuri de cooperare pentru dezvoltare puse în aplicare de UE în beneficiul țărilor ACP. Acest demers a presupus examinarea procedurilor de selecție și a modalităților de finanțare. În cazul celor 20 de operațiuni analizate, opinia noastră este că acestea au menținut o coerență cu politica pentru dezvoltare a Uniunii Europene, astfel cum este descrisă, în termeni generali, în Acordul de la Cotonou.

15

Pachetul de finanțare a impactului permite Facilității de investiții să sprijine proiecte cu un nivel de risc mai ridicat, dar care, în același timp, preconizează obținerea unui impact mai puternic asupra dezvoltării. Pachetul prezintă un potențial enorm de a spori și mai mult gradul de coerență cu alte măsuri de cooperare pentru dezvoltare ale UE, prin concentrarea asupra proiectelor care generează un impact puternic asupra dezvoltării și care vizează atingerea obiectivului cuprinzător de reducere a sărăciei. Ca urmare a unei decizii adoptate în luna aprilie 2014 privind instrumentele financiare ce urmează să fie utilizate, două proiecte au fost aprobate înainte de sfârșitul anului 2014.

Identificarea și selecția proiectelor

16

De la sediul său din Luxemburg, Banca Europeană de Investiții coordonează identificarea și selecția proiectelor. În acest scop, BEI apelează la reprezentanții săi din țările ACP, consultând și delegațiile UE din aceste țări. O decizie recentă în materie de politică, și anume aceea de a consolida prezența BEI în țările ACP și de a stabili birourile locale ale Băncii la sediile delegațiilor Uniunii, ar trebui să contribuie și mai mult la o mai bună coordonare între BEI și Comisie.

17

Propunerile de finanțare sunt pregătite de BEI și cuprind o prezentare a proiectului și a coerenței acestuia cu strategia de sprijin național sau regional relevantă a Uniunii Europene. Atunci când Comitetului Facilității de investiții⁷ îi este înaintată o propunere de finanțare, Comisiei i se solicită formularea unei opinii privind coerența propunerii cu politica UE în domeniul dezvoltării. Odată ce Comitetul Facilității de investiții a acceptat propunerea, aceasta este prezentată Consiliului director al BEI, care ia decizia finală privind finanțarea.

18

Comisia a exprimat o opinie favorabilă în ceea ce privește toate cele 20 de operațiuni examinate de Curte. În cazurile în care Comisia a formulat observații, acestea au fost abordate în cadrul reuniunii aferente a Comitetului Facilității de investiții.

Modalități de finanțare

Linii de credit

19

Liniile de credit pentru intermediarii financiari constituie principalul instrument utilizat de Facilitatea de investiții pentru a sprijini nevoile financiare ale întreprinderilor mici și mijlocii (IMM-urilor) din țările ACP. Această metodă, prin care intermediarii financiari sunt determinați ca din fondurile atrase să crediteze mai departe IMM-urile, creează premisele ca de aceste fonduri să beneficieze, într-un mod eficace din punctul de vedere al costurilor, mai multe astfel de întreprinderi decât ar fi posibil în cazul împrumuturilor directe acordate de BEI. Cooperarea cu intermediarii financiari oferă Facilității de investiții acces la informații privind evoluțiile economice esențiale din sectorul privat.

20

BEI colaborează cu intermediari financiari selectați în urma verificării atente, din perspectiva obligațiilor de diligență, a performanțelor anterioare înregistrate de aceștia, a strategiei lor pentru viitor și a accentului pe care îl pun pe acordarea de împrumuturi unei game largi de IMM-uri. Există două avantaje ale utilizării de intermediari financiari de către Facilitatea de investiții: (a) Facilitatea le oferă intermediarilor finanțare pe termen lung garantată, dezvoltând astfel sectorul financiar local și (b) Facilitatea încurajează intermediarii financiari să crediteze mai departe, din fonduri atrase, întreprinderile mici și mijlocii.

21

Ca parte a procedurii de verificare a eligibilității în ceea ce privește utilizarea corectă a liniilor de credit, BEI a instituit o „procedură de alocare”, prin care aprobă beneficiarii finali înainte de a efectua plata aferentă unei linii de credit către intermediarul financiar⁸. În cadrul acestei proceduri, intermediarul financiar trebuie să menționeze Banca Europeană de Investiții sau Facilitatea de investiții în acordul de împrumut din fonduri atrase încheiat cu beneficiarul final și să prezinte rapoarte Băncii cu privire la utilizarea liniei de credit.

22

Procedura de alocare este utilă pentru verificarea eligibilității beneficiarilor finali, chiar dacă nu este utilizată de multe alte instituții de finanțare a dezvoltării. Am constatat că procedura de alocare a funcționat conform așteptărilor în cazul proiectelor din Uganda care au făcut parte din eșantion, însă nu și al celor din Kenya, în ceea ce privește obligativitatea de a preciza numele BEI sau al Facilității de investiții ca sursă de finanțare (a se vedea caseta 2).

Caseta 2

Modul în care intermediarii financiari au utilizat finanțarea acordată de Facilitatea de investiții

Niciuna dintre cele trei bănci pe care le-am vizitat în Kenya nu menționase finanțarea din partea Facilității de investiții în acordurile de împrumut din fonduri atrase încheiate cu IMM-uri. Din acest punct de vedere, intermediarii financiari nu și-au respectat obligațiile contractuale, beneficiarii finali nefiind informați că Facilitatea de investiții era sursa fondurilor.

23

Numeroase linii de credit destinate intermediarilor financiari sunt suplimentate cu ajutorul diferitelor forme de asistență tehnică⁹. Deși se urmărea ca beneficiarii finali să beneficieze și ei de asistență tehnică de tipul formării în domeniul managementului și al dezvoltării proiectelor, am constatat că, în cazul liniilor de credit auditate, intermediarii financiari nu informaseră IMM-urile cu privire la posibilitatea de a beneficia de astfel de asistență tehnică.

Investițiile de capital

24

Acordul de la Cotonou permite furnizarea de capital de risc sub forma participării la capital și are la bază, de regulă, participarea minoritară, fără capacitate de control¹⁰. Participarea la capital oferă capital de creștere IMM-urilor, promovând incluziunea financiară, crearea de locuri de muncă și antreprenoriatul. Pentru investițiile de capital, BEI dispune de o limită de expunere de 20 % din capitalul de dotare. La sfârșitul exercițiului 2014, capitalurile proprii ale Facilității de investiții reprezentau 13 % din capitalul de dotare.

25

Facilitatea de investiții realizează investiții de capital atât în mod direct, prin achiziționarea de participații la societăți, cât și indirect, prin fonduri de investiții în societăți necotate (a se vedea exemplul din caseta 3). Spre deosebire de împrumuturi, investițiile de capital necesită o gestionare mai activă din partea BEI. De regulă, BEI este reprezentată în cadrul comitetelor consultative ale fondurilor, unde poate să asigure o coerență cu strategiile decise, precum și o aliniere la politica de dezvoltare a UE. Fondurile de investiții în societăți necotate urmăresc, de asemenea, realizarea obiectivelor de impact social (a se vedea exemplul din caseta 8 – Fondul de microfinanțare).

Caseta 3

Exemple de investiții realizate printr-un fond de investiții în societăți necotate

Facilitatea de investiții a acceptat să investească 10 milioane de euro într-un fond de investiții în societăți necotate creat cu scopul de a investi în întreprinderi mijlocii situate în țări din Africa de Est. Banca Europeană de Investiții este reprezentată în cadrul comitetului consultativ al fondului. Strategia de investiții este de a achiziționa participații minoritare strategice în întreprinderi mijlocii care prezintă perspective solide de creștere. Scopul este de a realiza investiții cu o perioadă de deținere de 4-6 ani într-un număr de până la 14 societăți diferite. Investițiile se concentrează asupra sectorului bunurilor de consum, al comerțului cu amănuntul, al serviciilor financiare, al telecomunicațiilor și al industriei prelucrătoare.

Prima investiție a fondului a fost participarea la preluarea principalului producător de produse de îngrijire personală din Tanzania. Preluarea a fost realizată în cadrul unui consorțiu din care au mai făcut parte o renumită bancă internațională și un alt fond de investiții în societăți necotate.

Investiții directe în proiecte de infrastructură

26

În numeroase țări ACP există un real deficit de infrastructură de bază. Facilitatea de investiții sprijină proiecte de infrastructură care vizează producerea și furnizarea de energie electrică, telecomunicațiile, alimentarea cu apă și canalizarea, precum și pe cele din sectoare precum transporturile, sănătatea și educația. Un accent deosebit a fost pus pe energia regenerabilă și pe proiectele privind schimbările climatice. Proiectele de infrastructură au capacitatea de a genera creștere durabilă, de a crea locuri de muncă și de a îmbunătăți integrarea regională.

27

Toate proiectele de infrastructură care au făcut obiectul auditului s-au dovedit a fi coerente cu alte măsuri de cooperare pentru dezvoltare ale UE (a se vedea exemplul din caseta 4).

Facilitatea de investiții oferă acces la finanțare pe termen lung și împrumuturi în monedă locală și are un efect catalizator

28

Am examinat dacă operațiunile din cadrul Facilității de investiții au generat valoarea adăugată preconizată. Deși în prezent situația pieței este diferită, în primii ani de existență ai Facilității de investiții, Banca Europeană de Investiții era unul dintre puținii actori de pe piață care oferea sectorului privat finanțare pe termen lung în monedă locală. De asemenea, Facilitatea a avut și un efect catalizator, în sensul că a atras finanțare suplimentară.

Caseta 4

Exemplu de proiect de infrastructură

Facilitatea de investiții a investit 30 de milioane de euro în centrala electrică pe bază de gaz de la Kribi, Camerun, o termocentrală cu o capacitate de 216 MW, alimentată cu gaze naturale. Centrala, al cărei proiect are un cost total de 253 de milioane de euro, este prima de acest tip din țară și va furniza energie electrică unui număr de peste 160 000 de gospodării, societăți din industria locală și mici întreprinderi. Obiectivul proiectului este de a răspunde cererii interne tot mai mari de energie electrică, precum și de a favoriza comerțul, crearea de locuri de muncă și creșterea economică.

Finanțarea pe termen lung

29

În toate sectoarele, în general, investițiile prezintă un grad sporit de durabilitate dacă implică finanțare pe termen lung. Atunci când ia forma liniilor de credit pentru intermediari financiari, finanțarea pe termen lung oferă băncilor posibilitatea de a obține finanțare suplimentară sigură. Acest lucru este util pentru ca băncile să acorde credite din fonduri atrase, destinate IMM-urilor care au nevoie de finanțare. În eșantionul auditat, durata medie a împrumuturilor acordate intermediarilor financiari era de nouă ani.

30

Banca Europeană de Investiții nu este singura care aplică această modalitate, dat fiind că majoritatea celorlalte instituții de finanțare a dezvoltării furnizează și ele finanțare pe termen lung. Cu toate acestea, în ultimii ani, Facilitatea de investiții și-a crescut în mod semnificativ nivelul de împrumuturi destinate liniilor de credit. La sfârșitul anului 2014, liniile de credit reprezentau 28 % din portofoliul Facilității de investiții, în comparație cu nivelul de 14 % înregistrat la sfârșitul anului 2010. Această creștere reflectă importanța tot mai mare a finanțării pe termen lung oferită de Facilitatea de investiții (a se vedea caseta 5).

Caseta 5

Liniile de credit ale Facilității de investiții în perioada 2011-2014 (în milioane de euro)

Țara/Regiunea | 2011 | 2012 | 2013 | 2014 | Total
Botswana |  |  |  | 20,00 | 20,00
Republica Dominicană | 15,50 |  | 1,00 |  | 16,50
Ghana | 8,00 |  | 20,00 | 20,00 | 48,00
Haiti | 8,00 |  |  |  | 8,00
Kenya | 13,50 | 76,50 |  | 50,00 | 140,00
Malawi |  |  | 15,00 |  | 15,00
Mozambic |  |  |  | 5,00 | 5,00
Nigeria |  | 100,17 | 120,00 | 50,00 | 270,17
Regional – Africa |  |  |  | 80,11 | 80,11
Regional – Caraibe | 50,00 |  |  |  | 50,00
Regional – Africa de Est | 4,00 | 60,00 | 114,00 | 152,00 | 330,00
Regional – Africa de Sud |  |  |  | 25,50 | 25,50
Regional – Africa de Vest | 10,00 |  |  |  | 10,00
Rwanda | 8,00 |  |  |  | 8,00
Seychelles |  | 5,00 |  |  | 5,00
Zambia |  |  |  | 25,00 | 25,00
Total | 177,00 | 241,67 | 270,00 | 427,61 | 1 056,28

Sursa: Banca Europeană de Investiții.

Finanțarea în monedă locală

31

Atunci când este fezabil și oportun, Banca Europeană de Investiții este încurajată să ofere împrumuturi în monedă locală, cu scopul de a evita riscul de schimb valutar pentru beneficiarul final¹¹. Politica internă a BEI privind riscul de credit limitează acordarea de împrumuturi în monedă locală la 20 % din totalul capitalului de dotare al Facilității de investiții. Nivelul finanțării în monedă locală a fost mai ridicat în perioada 2011-2014 decât în orice altă perioadă anterioară, în ceea ce privește atât volumul anual, cât și ponderea în portofoliul total al Facilității de investiții. La sfârșitul exercițiului 2014, suma împrumutată în monedă locală reprezenta 18,1 % din valoarea totală a capitalului de dotare al Facilității de investiții.

32

Acordarea de împrumuturi în monedă locală reprezintă o modalitate oportună de creștere a impactului Facilității de investiții asupra dezvoltării. Această inițiativă a fost salutată de numeroși intermediari financiari din țările ACP (a se vedea exemplul din caseta 6).

33

Finanțarea în monedă locală este furnizată, de asemenea, și de alte instituții de finanțare a dezvoltării, iar unii intermediari financiari sunt în măsură să gestioneze ei înșiși riscul de schimb valutar. Cu toate acestea, există în continuare o cerere extrem de mare pentru împrumuturile în monedă locală, iar BEI joacă un rol important în satisfacerea acestei cereri.

Caseta 6

Microfinanțarea în Haiti

O linie de credit a fost deschisă pentru o instituție de microfinanțare din Haiti cu scopul de a-i permite acesteia să își dezvolte portofoliul în contextul procesului de reconstrucție de după cutremurul produs în această țară. Beneficiarii vizați sunt antreprenori individuali și societăți comerciale foarte mici din zonele urbane, al căror obiect de activitate îl reprezintă în principal activitățile comerciale, activitățile de artizanat și serviciile. Suma acordată prin Facilitatea de investiții, echivalentul a 3 milioane de euro, a fost plătită în moneda locală (gourde). Riscul de schimb valutar este suportat integral de către Facilitatea de investiții. Inițiativa oferă acces la finanțare întreprinderilor locale de mici dimensiuni.

Efectul catalizator

34

Acordul de la Cotonou prevede că operațiunile Facilității de investiții trebuie să aibă un efect catalizator prin încurajarea mobilizării pe termen lung a resurselor locale și atragerea de investitori și creditori străini privați către proiecte din țările ACP¹².

35

O metodă simplă de măsurare a efectului catalizator este calcularea efectului de levier prin împărțirea valorii totale a investițiilor în proiecte la suma totală oferită de Facilitatea de investiții. Pe baza informațiilor obținute în urma interviurilor cu intermediarii financiari și cu beneficiarii finali, cele 20 de proiecte din cadrul Facilității de investiții cuprinse în eșantionul auditat au înregistrat următoarele valori ale efectului de levier (a se vedea caseta 7).

Caseta 7

Efectul de levier

Instrumentul financiar | Efect de levier | Observații
Proiecte de infrastructură și împrumuturi directe | 4,6 | Costul total al proiectelor împărțit la suma angajată de Facilitatea de investiții
Linii de credit | 3,2 | Facilitatea de investiții finanțează până la 50 % din costul total al proiectelor
Fonduri de investiții | 7,1 | Valoarea totală a fondurilor de investiții împărțită la suma angajată de Facilitatea de investiții

Sursa: Curtea de Conturi Europeană.

36

Efectul Facilității de investiții de mobilizare a unor fonduri suplimentare este uneori dificil de evaluat. Rezultatul acestei evaluări depinde de modul în care Facilitatea a ajuns să participe la proiect: fie se consideră că aceasta a fost „cooptată” (o altă instituție de finanțare a dezvoltării a invitat BEI să participe la proiect), fie Facilitatea a fost „inițiatorul” proiectului (BEI a avut inițiativa demarării acestuia).

37

Se consideră, totuși, că efectul catalizator reprezintă un concept mai amplu, care nu include doar efectul de levier. Valoarea adăugată a Facilității de investiții se regăsește, de asemenea, și în creșterea credibilității determinată de implicarea Băncii Europene de Investiții. Un grad sporit de credibilitate oferă încredere altor creditori și donatori și atrage participarea acestora la proiectele specifice (a se vedea exemplele din caseta 8).

Caseta 8

Proiecte cu un puternic efect catalizator

Parcul eolian din regiunea Lacului Turkana

Facilitatea de investiții participă la finanțarea unui proiect în valoare de 623 de milioane de euro privind construirea unui parc eolian în regiunea Lacului Turkana, una dintre cele mai mari investiții private individuale realizate vreodată în Kenya și cel mai mare parc eolian din Africa Subsahariană. Contribuția din partea Facilității de investiții se ridică la 150 de milioane de euro. Proiectul este un bun exemplu al efectului catalizator puternic generat de Facilitatea de investiții: implicarea BEI a avut un rol fundamental în a încuraja și participarea altor investitori.

Fondul de microfinanțare

Facilitatea de investiții a investit 5 milioane de euro într-un fond de microfinanțare destinat instituțiilor de microfinanțare și micilor producători activi în comerțul echitabil din Africa. Capitalul strâns în total a fost de 22 de milioane de euro. Fondul a fost inițial creat de trei organizații neguvernamentale. Fără sprijin din partea Facilității de investiții, cel mai probabil, acest proiect nu ar fi avut loc.

7Comitetul Facilității de investiții a fost instituit în temeiul articolului 13 din Regulamentul (CE) nr. 617/2007 al Consiliului din 14 mai 2007 privind punerea în aplicare a celui de Al zecelea Fond European de Dezvoltare în cadrul Acordului de parteneriat ACP-CE (JO L 152, 13.6.2007, p. 1). Din Comitet fac parte reprezentanți ai statelor membre și Comisia Europeană, care nu are drept de vot.

8„Procedura de alocare” nu este aplicabilă în cazul microfinanțării, pentru care intermediarii financiari prezintă Băncii Europene de Investiții o listă de alocare globală.

9De exemplu evaluarea riscurilor, obligația de diligență, formare în domeniul managementului, dezvoltarea proiectelor.

10Articolul 2 din anexa II la Acordul de la Cotonou.

11Articolul 5 litera (c) din anexa II la Acordul de la Cotonou.

12Articolul 3 alineatul (1) litera (b) din anexa II la Acordul de la Cotonou.

Concluzii și recomandări

38

Pe baza activităților de audit desfășurate, concluzionăm că Facilitatea de investiții aduce o valoare adăugată în contextul cooperării pentru dezvoltare dintre UE și țările ACP. Facilitatea de investiții menține o coerență cu cooperarea pentru dezvoltare a UE cu țările ACP, oferă acces la finanțare pe termen lung și la împrumuturi în monedă locală și, de asemenea, are un efect catalizator.

39

Coerența între Facilitatea de investiții și alte domenii ale cooperării pentru dezvoltare dintre UE și țările ACP a fost consolidată și mai mult din momentul în care Banca Europeană de Investiții a început să accepte proiecte cu un grad de risc mai ridicat prin intermediul Pachetului de finanțare a impactului (a se vedea punctul 15).

40

În Kenya, am constatat că intermediarii financiari nu au respectat pe deplin cerința privind vizibilitatea, care impune menționarea Facilității de investiții în acordurile de împrumut din fonduri atrase încheiate cu IMM-urile (a se vedea punctele 21-22).

Recomandarea 1 –
Menționarea sistematică a Facilității de investiții în acordurile de împrumut din fonduri atrase

Banca Europeană de Investiții ar trebui să se asigure că intermediarii financiari fac referire la Facilitatea de investiții în contractele de împrumut din fonduri atrase, astfel încât beneficiarii finali să fie informați cu privire la sursa de finanțare.

41

Asistența tehnică acordată pentru suplimentarea liniilor de credit nu a ajuns într-o măsură suficientă la beneficiarii finali (a se vedea punctul 23).

Recomandarea 2 –
Oferirea de asistență tehnică pentru suplimentarea liniilor de credit

În vederea consolidării impactului asupra dezvoltării la nivelul IMM-urilor, Banca Europeană de Investiții, împreună cu intermediarii financiari, ar trebui să se asigure că beneficiarii finali sunt pe deplin în măsură să beneficieze de asistență tehnică.

42

Facilitatea de investiții joacă un rol important în ceea ce privește asigurarea accesului la finanțarea pe termen lung și la împrumuturile în monedă locală. De asemenea, Facilitatea de investiții a demonstrat că generează un efect catalizator pozitiv (a se vedea punctele 28-37).

Prezentul raport a fost adoptat de Camera III, condusă de domnul Karel PINXTEN, membru al Curții de Conturi, la Luxemburg, în ședința sa din 22 septembrie 2015.

Pentru Curtea de Conturi

Vítor Manuel da SILVA CALDEIRA
Președinte

Anexe

Anexa I

Numărul anual și totalul cumulat al operațiunilor aprobate, al contractelor semnate și al plăților efectuate în cadrul Facilității de investiții pentru țările ACP

(în milioane de euro)

| 2003-2010 | 2011 | 2012 | 2013 | 2014 | Total
Operațiuni aprobate | 3 396,3 | 429,6 | 617,0 | 818,0 | 443,6 | 5 704,6
Contracte semnate | 2 816,1 | 193,0 | 355,0 | 471,5 | 652,6 | 4 488,2
Plăți efectuate | 1 401,4 | 305,5 | 315,1 | 277,2 | 290,5 | 2 589,7

Sursa: Banca Europeană de Investiții.

Anexa II

Defalcarea sumelor alocate în funcție de instrumentul financiar
Sume semnate în perioada 2011-2014

Sursa: Banca Europeană de Investiții.

Anexa III

Lista proiectelor examinate de Curte (în milioane de euro)

Nr. | Țara | Denumirea contractului | Suma semnată cu Facilitatea de investiții | Valoarea totală a proiectului¹ | Anul semnării contractului | Sector/Instrument
1 | Camerun | Centrala pe bază de gaz de la Kribi | 29,5 | 260 | 2012 | INFRA (Energie)
2 | Haiti | Împrumuturi în monedă locală – ACME Haiti | 3,0 | 6 | 2011 | Linie de credit
3 | Kenya | Parcul eolian de la Lacul Turkana | 150,0 | 623 | 2014 | INFRA (Energie)
4 | Kenya | Family Bank PEFF | 10,0 | 20 | 2013 | Linie de credit
5 | Kenya | Finanțarea locuințelor | 20,0 | 50 | 2012 | Linie de credit
6 | Kenya | Facilitate de microfinanțare – Family Bank | 10,0 | 20 | 2013 | Linie de credit
7 | Kenya | Shelter Afrique | 15,0 | 38 | 2013 | Dezvoltare urbană
8 | Malawi | Linie de credit în Malawi | 15,0 | 30 | 2013 | Linie de credit
9 | Mauritius | Hotelul Aeroportului din Mauritius | 8,0 | 21 | 2012 | Turism
10 | Nigeria | Access Bank | 50,0 | 125 | 2012 | Linie de credit
11 | Regional – Africa | Fondul ADENA | 12,0 | 100 | 2011 | Fond de investiții
12a) | Regional – Africa | EDFI/EFP-Proparco | Parte a angajamentului de 100 de milioane de euro pentru EDFI-EFP | 75 | 2013 | Împrumut
12b) | Kenya | EDFI/EFP-FMO | 45 | Linie de credit
13 | Regional – Africa | Catalyst Fund | 8,93 | 125 | 2011 | Fond de investiții
14 | Regional – Africa | Fondul pentru convergență în sectorul TIC | 19,25 | 145 | 2012 | Fond de investiții
15 | Regional – ACP | FEFISOL | 5,0 | 22 | 2011 | Fond de investiții
16 | Regional – Africa | PTA Bank | 80,0 | 160 | 2014 | Linie de credit
17 | Tanzania | NMB – PEFF | 50,0 | 107 | 2013 | Linie de credit
18 | Tanzania | NMB – Microfinanțare | 20,0 | 88 | 2013 | Linie de credit
19 | Uganda | Crane Bank | 28,0 | 56 | 2014 | Linie de credit
20 | Uganda | EADB | 25,0 | 50 | 2012 | Linie de credit

1Sume angajate la momentul desfășurării auditului.

Răspunsurile Băncii Europene de Investiții

Sinteză

Banca Europeană de Investiții salută raportul final al Curții de Conturi Europene „The ACP Investment Facility – does it provide added value?”. Exercițiul a permis evaluarea coerenței și relevanței unui eșantion reprezentativ de proiecte finanțate prin Facilitatea de investiții, având în vedere obiectivele de dezvoltare definite de Uniunea Europeană, astfel cum sunt acestea definite în Acordul de la Cotonou. În ansamblul lor, concluziile și recomandările adoptate de Camera a treia sunt acceptabile din punctul nostru de vedere.

Observații

Modalități de finanțare

26

Facilitatea de investiții finanțează efectiv proiecte de infrastructură de bază stricto sensu (în special private) în sectoarele energiei, transporturilor, telecomunicațiilor și apei. Operațiunile în domeniul educației și al sănătății se efectuează în prezent mai degrabă în cadrul finanțărilor intermediate (fie linii de credit, fie investiții de capital în fonduri de investiții), în special prin pachetul de finanțare de impact introdus în 2014. Obiectivul este acela de a crește accesul la asistență medicală și educație, îndeosebi pentru populațiile cele mai vulnerabile, în special sprijinind societățile private să-și extindă oferta. Luăm în considerare totuși să ne implicăm mai direct în finanțarea infrastructurii de bază din cele două sectoare, în special prin adăugarea de operațiuni de combinare a surselor de finanțare.

Concluzii și recomandări

Recomandarea 1

Referirea sistematică la sursa de finanțare în cadrul contractelor de împrumut între intermediarii financiari și beneficiarii finali face deja obiectul unei clauze în toate contractele noastre de intermediere financiară. Ne angajăm să intensificăm eforturile pentru a ne asigura că această clauză este pusă în aplicare în mod corespunzător. În urma auditului efectuat, am cerut deja partenerilor noștri kenyeni¹ să pună în aplicare efectiv această obligație contractuală, iar pe viitor vom acorda atenție deosebită acestui aspect esențial în materie de vizibilitate a acțiunii Uniunii Europene în cadrul Acordului de la Cotonou.

Recomandarea 2

Deși o parte semnificativă a asistenței tehnice vizează realmente îmbunătățirea capacității instituțiilor financiare locale (în special bănci comerciale și instituții de microfinanțare), în scopul modernizării globale a sectorului financiar din țările ACP, programele de asistență tehnică se adresează, într-o măsură mai mică, și beneficiarilor finali, respectiv întreprinzătorilor, pentru ca un număr mai mare proiecte de investiții ale IMM-urilor să prezinte interes pentru bănci. Intervențiile noastre de asistență tehnică mai recente au început deja să vizeze și întreprinderile în mod direct. Mai trebuie menționat faptul că în cadrul celui de Al 11-lea FED, BEI intenționează să intensifice cooperarea cu Comisia Europeană, în special în cadrul operațiunilor finanțate prin modalitatea combinării surselor de finanțare, în scopul dezvoltării sectorului privat. Aceasta va permite sporirea volumului și extinderea tipului de asistență tehnică pusă la dispoziția beneficiarilor finali din fondurile Facilității de investiții. În prezent au loc discuții privind o serie de abordări concrete.

1 Proiectul SHELTER-AFRIQUE COMMUNITY DEVELOPMENT.

QJ-AB-15-015-RO-E    ISSN 1977-5806

Facilitatea de investiții pentru țările ACP, gestionată de BEI, este un fond reînnoibil de risc destinat să sprijine investițiile entităților private și ale entităților publice cu caracter comercial din grupul statelor din Africa, zona Caraibilor și Pacific. Facilitatea oferă finanțare pe termen mediu și lung prin intermediul mai multor instrumente financiare, urmărind, astfel, generarea unor beneficii economice, sociale și de mediu durabile.
Curtea concluzionează că Facilitatea de investiții aduce o valoare adăugată și că, per ansamblu, există o coerență între operațiunile din cadrul acesteia și cooperarea pentru dezvoltare a UE cu țările ACP. Cu toate acestea, obligația contractuală de a informa beneficiarii finali cu privire la faptul că finanțarea este oferită de BEI sau de Facilitatea de investiții nu este respectată în toate cazurile, iar întreprinderile mici și mijlocii nu beneficiază întotdeauna de asistență tehnică.